นายกรัฐมนตรี ให้แพทย์ทุกหน่วยงานดูแลรักษาผู้ป่วยอย่างดีที่สุด หลังผู้เสียชีวิตไม่ลดลง
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า พลเอก ประยุทธ์ จันทร์โอชา นายกรัฐมนตรี ในฐานะ ผอ.ศบค. เป็นห่วงจำนวนผู้เสียชีวิตที่เกิดขึ้นรายวันมีจำนวนสูงขึ้น พร้อมระบุว่า แม้แต่รายเดียวก็เป็นความสูญเสียที่ไม่อยากให้เกิดขึ้น จึงอยากขอให้ กรมการแพทย์ กระทรวงสาธารณสุข, คณะแพทยศาสตร์ มหาวิทยาลัยทุกแห่ง รวมถึงแพทย์โรงพยาบาลเอกชน ร่วมมือกันวางยุทธศาสตร์ดูแลรักษาผู้ป่วยอย่างดีที่สุด ให้มีการแลกเปลี่ยนข้อมูลด้านวิชาการและทรัพยากรร่วมกัน โดยเฉพาะการวิจัยยาและเวชภัณฑ์ ที่เป็นภูมิปัญญาไทย นอกเหนือจากวัคซีนที่มีอยู่นายแพทย์ทวีศิลป์ กล่าวว่า ขณะนี้มีการตรวจพบผู้ติดเชื้อจำนวนมากในแคมป์คนงานหลักสี่ โดยพบว่า มีคนงานติดเชื้อโควิด-19 สายพันธุ์อินเดียแล้ว จำนวน 15 ราย ล่าสุดอยู่ในความดูแลของโรงพยาบาลอย่างดี รวมทั้งมีการส่งทีมสอบสวนโรคลงไปพื้นที่ดังกล่าว เพื่อควบคุมและป้องกันการติดเชื้อต่อไป ซึ่งโควิด-19 สายพันธุ์อินเดีย สามารถแพร่กระจายเชื้อได้เร็วและระบาดอยู่ในหลายประเทศ และเริ่มมีเข้ามาประเทศไทยแล้ว ซึ่งตอนนี้ในการรวบรวมข้อมูล รายละเอียด ทางปลัดกระทรวงสาธารณสุข หรืออธิบดีกรมควบคุมโรค จะได้แถลงข่าวในเชิงลึกต่อไป โดยสถานการณ์ต่างๆ นายกรัฐมนตรี ได้รับทราบและสั่งการให้กระทรวงสาธารณสุข ทำหน้าที่อย่างเต็มที่